Tiener spoel glo fetus in toilet afŉ Tiener van KwaZulu-Natal is vandeesweek in hegtenis geneem nadat sy ŉ sewe maande oue fetus, wat geaborteer is, glo in ŉ toilet afgespoel het. Kapt. Thulani Zwane, ŉ polisiewoordvoerder, het Vrydag gesê die 18-jarige meisie is in KwaMashu, noord van Durban, in hegtenis geneem. “Die polisie is na die meisie se huis ontbied nadat iemand by die huis vermoed het dat sy die fetus in die toilet afgespoel het. Die polisie het die toilet oopgebreek en op die fetus afgekom,” het Zwane gesê. Die meisie is na ŉ hospitaal geneem waar sy onder polisiebewaking is. Die polisie ondersoek ŉ saak van verberging van geboorte.